b'\n_START_ARTICLE_\nSa\xc5\xa1a Tabakovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nSa\xc5\xa1a Tabakovi\xc4\x87 je po kon\xc4\x8dani gimnaziji in Srednji glasbeni \xc5\xa1oli (smer harmonika in petje) vpisal \xc5\xa1tudij igre na AGRFT. V \xc4\x8dasu \xc5\xa1tudija je prejel dve nagradi \xc2\xbbZlatolaska\xc2\xab\xc2\xa0(\xc5\xa1tudentje Akademije jo podeljujejo \xc5\xa1tudentom) in Univerzitetno Pre\xc5\xa1ernovo nagrado za vlogo Goldberga v diplomski predstavi Zabava za rojstni dan H. Pinterja. Diplomiral je leta 2005 v razredu profesorja Mileta Koruna.  Istega leta je na Bor\xc5\xa1tnikovem sre\xc4\x8danju prejel nagrado za mladega igralca za vlogo Gavestona v predstavi Edvard drugi C. Marlowa v re\xc5\xbeiji Diega de Breie._NEWLINE_Poleg gledali\xc5\xa1\xc4\x8da se aktivno ukvarja s petjem bosanskih sevdalink in romskih pesmi s skupino Damar, pa tudi s \xc5\xa1ansoni in popevkami z razli\xc4\x8dnimi slovenskimi glasbeniki._NEWLINE_Do danes je ustvaril prek petintrideset gledali\xc5\xa1kih vlog v SNG Nova Gorica, Mestnem gledali\xc5\xa1\xc4\x8du ljubljanskem in SNG Drama, kjer je od leta 2005 stalni \xc4\x8dlan igralskega ansambla.\n_START_SECTION_\nPolitika\n_START_PARAGRAPH_\nTabakovi\xc4\x87 je kandidiral na pred\xc4\x8dasnih volitvah v dr\xc5\xbeavni zbor 2014 v 5. volilni enoti, okraj Velenje. Zaradi imenovanja poslanke SMC mag. Margarete Gu\xc4\x8dek Zako\xc5\xa1ek za dr\xc5\xbeavno sekretarko na gospodarskem ministrstvu 1. julija 2015 je njeno poslansko mesto v dr\xc5\xbeavnem zboru RS 9. julija 2015 prevzel Sa\xc5\xa1a Tabakovi\xc4\x87.'